Minn osservatur politiku L-aħħar billboard li tella' il-Partit Nazzjonalista fih ritratt ta' Robert Abela u tingiża lejn l-ammont ta' flus li kien qed jaqla' permezz ta' kuntratt li kellu mal-Gvern f'dawn l-aħħar snin. Sar ukoll paragun ma' dak li qed jingħata l-poplu permezz tal-COLA li din is-sena kien €1.75. Mela €17,000 fix-xahar għalih u €1.75 għalik. Xejn ġdid sa issa għax dawn it-tip ta' billboards rajnihom f'kampanji elettorali ta' qabel. Imma l-iktar li jimpressjonak huwa l-kliem l-ieħor li hemm miktub fuq il-billboard. Il-Partit Nazzjonalista kiteb hekk, Robert Abela maqtugħ min-nies . Irid ikollok daqsxejn wiċċek joqgħodlok biex toħroġ b'xi ħaġa bħal din meta l-poplu Malti u Għawdxi kollu jaf x'qed jintqal f'kull stħarriġ li qed joħroġ xahar wara xahar. Kif jista' xi ħadd jgħid lil Robert Abela li hu maqtugħ min-nies meta f'kull stħarriġ il-maġġoranza assoluta tal-poplu jgħidu li għandhom fiduċja fih? Il-poplu fil-maġġoranza tiegħu qed jgħid li hu kuntent b'Robert Abela fit-tmexxija tal-pajjiż. Mela allura kif nistgħu ngħidu li dan il-politiku hu maqtugħ min-nies meta qed jiġi mfaħħar fit-tmexxija tal-pajjiż bħalissa mill-biċċa l-kbira tal-Maltin u l-Għawdxin? Kif jista' partit politiku joħroġ bi kliem bħal dan indirizzat lejn il-Prim Ministru tal-pajjiż li kontinwament jikkomunika mal-poplu li qed jagħmluh aktar u aktar popolari? Possibbli l-Partit Nazzjonalista ma għamilx ftit xebħ bejn il-kap tiegħu u l-mexxej tal-partit oppost? Il-Partit Nazzjonalista jidher verament li hu maqtugħ mill-poplu għax ma jagħtix każ ta' dak li jkun qed iwassal il-poplu. Jifhem il-Partit Nazzjonalista li bejn iż-żewġ mexxejja tal-partiti prinċipali hemm baħar jaqsam? Allura meta jafu b'dan kollu kif jista' xi ħadd jikteb li Robert Abela hu maqtugħ min-nies? Il-Partit Nazzjonalista jrid ikun umli u jammetti li l-mexxej tal-Partit Laburista ilu jaqla' flus minn xogħol mill-2000 meta bħala uffiċju legali kien rebaħ il-kuntratt missieru u baqa' igawdih sal-2020. Fil-waqt li l-kap tal-Partit Nazzjonalista għandu reputazzjoni ta' limitazzjoni ta' xogħol fil-linja legali tiegħu kif jidhru mid-dikjarazzjonjiet li għamel. Anke hawn irid isir kuntrast bejn avukat li qala' ħafna u ddikjara kollox u avukat li qala' ftit u prova ma jħallasx taxxa fuq il-qligħ baxx tiegħu.